Al Udin i coventavin ponts, caratar e zûc. A Bologne la scuadre blancje e nere e à cjatât chei, chel e chel altri, almancul in part. Cuintri de formazion emiliane l’Udin e à mostrât fin dal principi un ategjament tatic positîf, cirint di fâ zirâ la bale e di blocâ lis iniziativis aversaris metudis adun su lis corsiis esternis. La formazion furlane il miôr lu à fat viodi tal secont timp, cuant che, sot di un gol, e je rivade a rimontâ il disvantaç e a ribaltâ il risultât.
Za tes primis fasis de partide si rive a preseâ la zornade sì di Zapata, che al sarà un pont di riferiment pai siei compagns dal principi ae fin. Cun dut de buine ande de scuadre di Colantuono,
Cul passâ dal timp i parons di cjase a vuadagnin cjamp e balons. L’Udin al sufrìs un pôc la pression aversarie, al è lent tes sôs azions di cuintripît e al palese cualchi disatenzion di masse te fase difensive, ancje se par fortune dut chest nol à efiets negatîfs imediâts. Propit di un erôr di Iturra, che si fâs fâ un tunnel di Rizzo, al rive la azion dal vantaç dai undis di Delio Rossi.
L’Udin al patìs il colp, ma al imbastìs almancul dôs ocasions par tornâ in paritât, ancje se nol rive a concretizâlis pardabon. Di chê altre bande, Wague al romp une biele combinazion inviade di Brienza e il prin timp si siere cul sucès parziâl, sostanzialmentri meritât, dai parons di cjase.
Dopo de polse, la condote de partide dal Udin no somee tant divierse di chê de ultime part dal prin timp, cuant che i blancs e neris a vevin sbassât la linie dal lôr zûc, e il Bologne al prove a fracâ il pedâl dal aceleradôr par meti in sigurece la vitorie. Lis robis a mudin in miôr pal Udin dopo de jentrade tal cjamp di Di Natale, al puest di Thereau: al è un moment di svolt, cuntun cambiament di ritmi e di ategjament che si concretize daurman cuntune buine percussion verticâl di Badu, che al rive a segnâ ancje se cun cualchi dificoltât di realizazion.
La paritât e je il spieli de gnove situazion: dal prin minût dal secont timp al puest di Iturra al è Lodi e la scuadre e vuadagne gjeometriis e ecuilibri, intant che cu la jentrade di Di Natale la pression ofensive si zove de cualitât e de fantasie di Totò. Il Bologne al cale e l’Udin al cres, in sens sei tatic che soredut agonistic: al à plui morbin, in ducj i reparts, ae stesse maniere dal secont timp de partide cul Milan.
Cussì, dopo di un biel intervent di Karnezis suntun tîr di Brienza al cjate il gol dal doi a un cun Zapata, che cinc minûts prime de fin al gjolt di une biel pinelade di Di Natale e al met la sô firme, dopo vê corût e scombatût cun snait e cun continuitât, suntune vitorie preseose.
Une vitorie che e coventave, pe classifiche e no dome par chê.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn